作者：蔡伸
词牌/韵律：风流子

paragraphs: 韶华惊晼晚，青春老、倦客惜年芳。
庭樾荫浓，半藏莺语，畹兰花减，时有蜂忙。
粉墙低，嫩岚滋翠葆，零露湿残妆。
风暖昼长，柳绵吹尽，澹烟微雨，梅子初黄。
洛浦音容远，书空漫惆怅，往事悲凉。
无奈锦鳞杳杳，不渡横塘。
念蝴蝶梦回，子规声里，半窗斜月，一枕馀香。
拟待自宽，除非铁做心肠。